TOP 10 | Aasta populaarsemad "Kolmandad poolajad": üllatusmees võitis Operi ees | Õhtuleht
TOP 10 | Aasta populaarsemad "Kolmandad poolajad": üllatusmees võitis Operi ees
Ohtuleht.ee, 28. detsember 2019, 10:54
Erik Listmann.Foto: Stanislav Moshkov
Õhtulehe jalgpalliraadiosaade "Kolmas poolaeg" on vapralt järjekordse aasta üle elanud, seega on paslik teha kokkuvõte 2019. aasta kuulatuimatest saadetest.
Edetabeli tipus troonib ootamatult endine Nõmme Kalju mängija Erik Listmann, kes tegi profivutiga lõpparve kõigest 21aastaselt. Ta rääkis veebruarikuu esimesel päeval oma saatuslikust põlvevigastusest, jalgpalliga tekkivast masendusest, nõudlikest fännidest ja seiklustest Austraalias.
1. koht – Erik Listmanni teekond Nõmme Kaljust Austraalia veinitehasesse: vahel mõtlesin, et kurat, mida ma siin teen?
Listmanni kannul on Eesti koondise aegade suurim väravakütt Andres Oper, kes külastas saadet juuni lõpus ehk vahetult pärast seda, kui ta koos Martin Reimi ja teistega rahvusmeeskonna treeneriameti maha pani. Oper avas tolle otsuse tagamaid ja koondise toonast olukorda ning juhtis tähelepanu nii mõnelegi meie jalgpalli valupunktile. Operi ja Listmanni saadete kuulatavus edestab järgnevaid pika puuga.
2. koht – Andres Oper: kui peame koondises mängijatele elementaarseid harjutusi seletama, on meil probleem
3. koht – Eesti jalgpalli nõiaring - ilusad kaotused, äkilised optimismisüstid ja valusad koslepid
Mainzi 0 : 8 hävingule järgnenud saade.
4. koht – Eestlased värisesid kui haavalehekesed, kas Belgia saunaõhtu kummitab?
Arutelu ajendiks on EM-valiktsükli algus, mis algas 0:2 kaotusega võõrsil Põhja-Iirimaale.
5. koht – Suur arupärimine: kuidas panustab Eesti Jalgpalli Liit noorte arengusse?
Eesti Jalgpalli Liidu tehniline direktor Janno Kivisild selgitas meie jalgpallipüramiidi alumist otsa ehk noortetööd.
6. koht – Kuhu peaks kulutama euroeduga kaasneva raha?
Luubi all oli Eesti klubide eurohooaeg.
7. koht – Konstantin Vassiljev: 15 aastat tagasi olid Eesti liigas targemad jalgpallurid
FC Floraga Eesti meistriks tulnud keskpoolkaitsja Konstantin Vassiljev kõneles Flora hooajast, siseelust ja Eesti klubijalgpallist laiemalt.
8. koht – 10 põletavat küsimust, mis kriibivad Inglismaa vutifänni hinge
Aasta alguses toimunud arutelu, mis keskendus Inglismaa meistriliiga tolle momendi tähtsaimatele teemadele.
9. koht – Joseph Saliste räägib ausalt, miks ta Florast pahasena Narvasse läks
Floras jalgpallihariduse saanud Saliste ütles keerutamata, et hinge jäi kasvatajaklubi vastu vimm, kui ta aasta alguses sealt laenulepinguga Narvasse siirdus. Miks? Seda lahkab Saliste saates ausalt ja põhjalikult.
10. koht – Meistrite liiga finaal - kullamatš, mille päästmiseks läks tarvis konjakit
Nagu pealkiri reedab, muljed Meistrite liiga finaalist, kus Liverpool võitis 2 : 0 Tottenham Hotspuri.
Uuel aastal uue hooga, püsige "Kolmanda poolaja" lainel!